
BOSNA I HERCEGOVINA

REPUBLIKA SRPSKA

OSNOVNI SUD U TESLIĆU

Broj: 87 0 K 039435 23 K                                Pravosnažna dana 10.06.2026. godine
Teslić, 28.11.2024. godine

U IME REPUBLIKE SRPSKE!

Osnovni sud u Tesliću, u vijeću sastavljenom od sudija Đuričić Dragane, kao predsjednika vijeća, Kadrić Avde i Hajdarević Kasima kao članova vijeća, uz učešće Lažetić Aleksandre, kao zapisničara, u krivičnom predmetu optuženog M.S., zbog krivičnog djela neovlaštena proizvodnja i promet opojnih droga iz člana 207. stav 1. Krivičnog zakonika Republike Srpske i krivičnog djela neovlaštena proizvodnja i promet opojnih droga iz člana 207. stav 6. Krivičnog zakonika Republike Srpske, a sve u vezi sa članom 56. istog Zakonika, povodom optužnice Okružnog javnog tužilaštva u Doboju broj T15 0 KT 0036423 22 od 15.08.2023. godine, nakon održanog glavnog, usmenog i javnog pretresa, održanog dana 25.11.2024. godine u prisustvu Okružnog javnog tužioca Rubil Gorana, branioca optuženog Buzaković Dejana, advokata iz Teslića i optuženog lično, donio je dana 28.11.2024. godine i istog dana javno objavio slijedeću

P R E S U D U


OPTUŽENI: M.S. zv. „G.“ sin B. i majke N. rođene K., rođen [...] godine u D., nastanjen u T., ulica [...] državljanin BiH-RS, po nacionalnosti [...], pismen, završio Srednju školu, po zanimanju [...], zaposlen, razveden, otac dvoje djece, JMB [...], neosuđivan
K r i v     j e


Što je

Dana 16.11.2022. godine, u Tesliću, u ulici [...], u stanu koji koristi za stanovanje, suprotno odredbama člana 4. i 19. Zakona o sprečavanju i suzbijanju zloupotrebe opojnih droga (Sl.glasnik BiH broj 8/06), iako je bio svjestan i znao da se radi o opojnoj drogi, biljnoj vrsti konoplja Cannabis sativa L, koja se nalazi na tabeli I - listi opojnih droga pod rednim brojem 13, na Listi psihotropnih supstanci pod rednim brojem 26, neovlašteno posjedovao 1450 sjemenki biljke konoplje Cannabis sativa L za koje zna da su namjenjene za proizvodnju opojne droge, a za koje je vještačenjem utvrđeno da sadrže psihotropnu supstancu tetrahidrokanabinol 


dakle, neovlašteno posjedovao supstance za koje zna da su namjenjene za proizvodnju opojnih droga,


čime je učinio krivično djelo neovlaštena proizvodnja i promet opojnih droga iz člana 207. stav 6. Krivičnog zakonika Republike Srpske, pa mu sud na osnovu tog člana i uz primjenu odredaba člana 53. i 54. stav 1. tačka 4. istog Zakonika  izriče
KAZNU ZATVORA U TRAJANJU OD 2 (DVIJE) GODINE.
Na osnovu člana 207. stav 8. Krivičnog zakonika Republike Srpske od optuženog M.S. se oduzima 1450 sjemenki biljke konoplje Cannabis sativa L i  iste se imaju uništiti.


Na osnovu člana 99. stav 4. Zakona o krivičnom postupku Republike Srpske optuženi se  oslobađa obaveze plaćanja troškova krivičnog postupka i isti padaju na teret budžetskih sredstava suda.


NASUPROT NAVEDENOM OPTUŽENI M.S.
OSLOBAĐA SE OD OPTUŽBE 

Da je:


Dana 16.11.2022. godine, u T., u ulici [...] u stanu koji koristi za stanovanje, suprotno odredbama člana 4. i 19. Zakona o sprečavanju i suzbijanju zloupotrebe opojnih droga (Sl.glasnik BiH broj 8/06), iako je bio svjestan i znao da se radi o opojnoj drogi, biljnoj vrsti konoplja Cannabis sativa L, koja se nalazi na tabeli I - listi opojnih droga pod rednim brojem 13, na Listi psihotropnih supstanci pod rednim brojem 26, radi prodaje, držao grumen opojne droge „Cannabis sativa L“, mase 2,1 gram i 187,4 grama opojne droge „Cannabis sativa L“ upakovane u 5 pakovanja a za koje je vještačenjem utvrđeno da sadrže psihotropnu supstancu tetrahidrokanabinol


dakle, da je neovlašteno radi prodaje držao supstance koje su proglašene za opojne druge,


čime da je učinio krivično djelo neovlašćena proizvodnja i promet opojnih droga iz člana 207. stav 1. Krivičnog zakonika Republike Srpske 

Na osnovu člana 207. stav 8. Krivičnog zakonika Republike Srpske od optuženog M.S. se oduzima opojna droga „Cannabis sativa L“, mase 2,1 gram i 187,4 grama opojne droge „Cannabis sativa L“ i  ista se ima uništiti.


Na osnovu člana 100. stav 1. Zakona o krivičnom postupku, troškovi krivičnog postupka padaju na teret budžetskih sredstava suda. 
O b r a z l o ž e n j e

Okružno javno tužilaštvo u Doboju je svojom optužnicom broj T15 0 KT 0036423 22 od 15.08.2023. godine optužilo M.S., zbog krivičnog djela neovlaštena proizvodnja i promet opojnih droga iz člana 207. stav 1. Krivičnog zakonika Republike Srpske i krivičnog djela neovlaštena proizvodnja i promet opojnih droga iz člana 207. stav 6. Krivičnog zakonika Republike Srpske, a sve u vezi sa članom 56. istog Zakonika. Na ročištu za izjašnjenje o krivici, optuženi se izjasnio da nije kriv, pa je zakazan glavni pretres.


Okružni javni tužilac na glavnom pretresu nije činjenično ni pravno mijenjao optužnicu, dok je sud imajući u vidu na glavnom pretresu utvrđeno činjenično stanje i da je za jedno djelo optuženog S. oglasio krivim, a za drugo oslobodio od optužbe, prilagodio tome činjenični opis optužnice na način pobliže opisan u izreci, pri tom ne dirajući u objektivni identitet iste. 

Na prijedlog optužbe sud je na glavnom pretresu saslušao svjedoka Z.S. te je vještak B. V. D. dala svoj nalaz i mišljenje a takođe sud je izvršio uvid i pročitao  Službenu zabilješku PS Teslić broj 14-1/01-4171/22 od 16.11.2022. godine, Nalaz i mišljenje vještačenja biljnog materijala KTC Banja Luka po vještaku B. V..D. broj 06/2-1-233-119/23 od 25.05.2023. godine, Izvještaj o pretresu PS Teslić broj 14-1/01-230.2-242/22 od 17.11.2022. godine, Naredbu o pretresu Osnovnog suda u Tesliću broj 87 0 K 039435 22 Kpp od 07.11.2022. godine, Zapisnik o pretresanju lica, PS Teslić broj 14-1/01-21/22 od 16.11.2022. godine, Zapisnik o pretresu vozila, PS Teslić broj 14-1/01-22/22 od 16.11.2022. godine, Zapisnik o pretresu stana-drugih prostorija, PS Teslić broj 14-1/01-23/22 od 16.11.2022. godine, Potvrdu o privremenom oduzimanju predmeta na osnovu naredbe za pretresanje, PS Teslić broj 14-1/01-142/22 od 16.11.2022. godine, Potvrdu o predaji predmeta PS Teslić broj 14-1/01-230.2-242/22 od 17.11.2022. godine, Potvrdu o lišenju slobode PS Teslić broj 14-1/01-134/22 od 16.11.2022. godine, Prava lica lišenog slobode PS Teslić broj 14-1/01-134/22 od 16.11.2022. godine, Potvrdu o otpustu lica lišenog slobode PS Teslić broj 14-1/01-134/22 od 16.11.2022. godine i Izvod iz kaznene evidencije PS Teslić broj 14-1/01-234.8-157/22 od 22.11.2022. godine na ime M.S.

Na prijedlog odbrane sud je saslušao svjedoke R.K. i M.K. Optuženi se nije koristio svojim pravom da može dati iskaz na glavnom pretresu. 


Sve izvedene dokaze sud je savjesno i brižljivo cijenio, kako svaki pojedinačno tako i u njihovoj međusobnoj vezi, a sve u smislu člana 295. stav 2. Zakona o krivičnom postupku (ZKP-a), pa je nakon toga odlučio kao u izreci iz slijedećih razloga.
· 
Naime, vještak B. V. D. je u svom nalazu i mišljenju navela da je vještačenje rađeno na osnovu naredbe Okružnog javnog tužilaštva u Doboju broj T15 0 KT 0036423 22 od 03.01.2023. godine, kojom je traženo da se provede vještačenje dostavljenog materijala oduzetog od lica M.S. i da se utvrdi da li isti eventualno sadrži prisustvo opojnih psihotropnih sredstava. Po prijemu materijala u hemijsku laboratoriju pristupilo se otvaranju materijala, pregledu, fotografisanju i vaganju. Konstatovano je da je na vještačenje dostavljeno sljedeće: bijela papirna vreća koja je prikazana na fotografiji broj 1 i koja je bila osigurana ''trakom dokaz.'' U toj vrećici su bile dostavljene dvije papirne vrećice takođe osigurane ''trakama dokaz'' koje su sadržavale biljni materijal. Vrećica koja je obilježena brojem 1 je prikazana na fotografiji broj 2 i u istoj je dostavljeno sljedeće:

· providna PVC vrećica na ZIP zatvaranje sa sadržajem sjemenki jajolikog oblika zelenkaste do mrke boje i mikro tragova osušene biljne materije (na fotografiji broj 3 pismenog nalaza označena kao 1.1)
· manja providna PVC vrećica na ZIP zatvaranje sa sadržajem sjemenki jajolikog oblika zelenkaste do mrke boje i mikro tragova osušene biljne materije (na fotografiji broj 3 pismenog nalaza označena kao 1.2)
· plastična kutijica narandžaste boje sa plastičnim zatvaračem bijele boje u kojoj se nalaze tragovi osušene biljne materije zelene do smeđe boje (na fotografiji broj 3 pismenog nalaza označena kao 1.3)
· prazna providna PVC vrećica na ZIP zatvaranje zalijepljena komadima smeđe samoljepljive trake u kojoj se nalazi komad zgužvane providne PVC vrećice obilježene žutom samoljepljivom trakom sa mikro tragovima osušene biljne materije (na fotografiji broj 4 pismenog nalaza označena kao 1.4)
Neto mase sjemenki koje su označene na fotografiji 3 sa  1.1 je 14,3768 grama a označenih sa 1.2 je 12,3177 grama.
U drugoj papirnoj vrećici dostavljeno je ukupno 6 uzoraka biljnog materijala vidljivi na fotografiji broj 6 pismenog nalaza a dostavljeni su:
· veća providna PVC vrećica na ZIP zatvaranje sa sadržajem osušene i usitnjene biljne materije tamno zelene boje sa sjemenkama jajolikog oblika zelenkaste do mrke boje i grančicama (na fotografiji broj 6 pismenog nalaza označena kao 2.1)
· manja PVC vrećica providna sa prednje strane, a zadanja strana i rubovi vrećice su crne boje, ista je na ZIP zatvaranje sa natpisom „PROTECH“ sa sadržajem osušene i usitnjene biljne materije tamno zelene boje, sa sjemenkama jajolikog oblika, zelenkaste do mrke boje i grančicama (na fotografiji broj 6 pismenog nalaza označena kao 2.2)
· manja providna PVC vrećica na ZIP zatvaranje sa sadržajem osušene i usitnjene biljne materije, tamno zelene boje sa sjemenkama jajolikog oblika, zelenkaste do mrke boje i grančicama (na fotografiji broj 6 pismenog nalaza označena kao 2.3)
· providna staklena tegla sa plastičnim poklopcem sive boje sa sadržajem osušenih biljnih vrhova zelene do smeđe boje (na fotografiji broj 6 pismenog nalaza označena kao 2.4)
· manja providna PVC vrećica na ZIP zatvaranje sa sadržajem osušene i usitnjene biljne materije, tamno zelene boje, sa sjemenkama jajolikog oblika (na fotografiji broj 6 pismenog nalaza označena kao 2.5)
· presavijeni komad papira bijele boje zalijepljen samoljepljivom žutom trakom sa sadržajem osušenih biljnih vrhova i usitnjene biljne materije, zelene do smeđe boje (na fotografiji broj 6 pismenog nalaza označena kao 2.6)
Neto masa uzoraka označenih sa 2.1 je 88,220 grama, sa 2.2 je 24,33 grama, sa 2.3 je 14,331 grama, sa 2.4 je 15,271 grama, sa 2.5 je 10,533 grama i sa 2.6 je 0,7691 grama.

Mikroskopski pregled ukazuje da se radi o biljnom materijalu koji odgovara biljci konoplje tj. opojnoj drogi Cannabis. Urađena je kvalitativna analiza te dato mišljenje da biljna materija iz svih 6 pakovanja opisanih pod tačkom 2 nalaza kao i tragovi biljne materije izuzete sa sjemenke iz kutijice i PVC vrećice opisani pod tačkom 1 nalaza, sadrže psihotropnu supstancu tetrahidokanabinol koji je sastojak biljke konoplje Cannabis sativa L tj. opojne droge Cannabis. Ispitivane sjemenke odgovaraju sjemenkama biljke konoplje Cannabis sativa L tj. opojne droge Cannabis. Ostaje u cjelosti kod pisanog nalaza i mišljenja. 

Na poseban upit branioca vještak je odgovorila da kvantitativna analiza nije rađena, jer to nije traženo u naredbi, već je samo tražena kvalitativna analiza. Za utvrđivanje prisustva THC-a koristili su gasnu hromatografiju, instrument gasni hromatograf marke ''Termo,'' godina proizvodnje 2011. Spoljnu verifikaciju vrše ovlašteni servisi za ovaj instrument iz firme „Analizis“ koji zastupaju ''Termo'' iz Beograda. Isti su ovlašteni serviseri za ovaj instrument i redovno pregledaju instrument i daju potvrdu o tome da li je instrument u ispravnom stanju. Godišnje se dva puta instrument pregleda, a vrše i interne provjere instrumenta prije svake analize. Na osnovu grafova koje ima tj. zapisa sa instrumenta može reći da je procenat THC sigurno iznad 0,2 % jer i dosadašnja praksa je pokazala da ima veoma malo industrijske konoplje skoro da je i nema. Graf sa hromatografa nakon analize ostaje u arhivi Centra ne dostavljaju iste tužilaštvu ali se može dostaviti na zahtjev suda.

Sud je prihvatio i cijenio nalaz i mišljenje vještaka B. V.D. dip. inž. tehnologije, kako usmeni tako i pismeni nalaz i mišljenje vještačenja biljnog materijala KTC Banja Luka po vještaku B. V..D. broj 06/2-1-233-119/23 od 25.05.2023. godine. kao objektivne i sačinjene u skladu sa pravilima struke, te je na osnovu istih utvrdio da predmetna biljna materija i tragovi biljne materije izuzeti sa sjemenke iz kutijice i PVC vrećice sadrže psihotropnu supstancu tetrahidokanabinol koji je sastojak biljke konoplje Cannabis sativa L tj. opojne droge Cannabis kao i da predmetne sjemenke odgovaraju sjemenkama biljke konoplje Cannabis sativa L tj. opojne droge Cannabis. 

Prema tome prigovor branioca optuženog u kojem je istaknuo da je vještačenje izvršeno suprotno članu 166. Zakonu o krivičnom postupku, jer je vještak u obavezi nakon završenog vještačenja sav materijal dostaviti uz nalaz i mišljenje tužilaštvu i iz tog razloga je povrijedio pravo na odbranu, jer odbrana ne može izvršiti uvid u dokumentaciju koja je podloga ovom nalazu i mišljenju, po ocjeni suda ne može dovesti u pitanje pravilnost i zakonitost gore navedenog nalaza i mišljenja vještaka. Naime, iz propratnog akta MUP-a, Uprave za policijsku podršku Banja Luka broj 06/2-1-233-119/23 od 26.05.2023. godine, vidljivo je da je u istom navedeno da se Okružnom javnom tužilaštvu u Doboju, dakle organu koji je odredio predmetno vještačenje, dostavlja nalaz o čemu postoji i prijemni pečat tužilaštva, pa to što uz nalaz nije dostavljen i graf sa hromatografa, po ocjeni suda nije od uticaja na zakonito i pravilno donošenje odluke, tako da i navedeni  prigovor odbrane nije osnovan, pogotovo kada se ima u vidu da ukoliko je navedeni graf zaista odbrani bio potreban radi pripremanja odbrane, isti je mogla tražiti od KTC Banja Luka na uvid ili predložiti da to sud po službenoj dužnosti zatraži. Što se tiče materijala koji je bio predmet vještačenja, teba reći da je iz potvrdu o predaji predmeta PS Teslić broj 14-1/01-230.2-242/22 od 17.11.2022. godine, vidljivo da su policijski službenici pronađene i privremeno oduzete predmete prilikom pretresanja, a shodno naredbi ovog suda broj 87 0 K 039435 22 Kpp od 07.11.2022. godine, uz izvještaj, predali sudu na dalje čuvanje i deponovanje. Prema članu 127. stav 4. Zakona o krivičnom postupku Republike Srpske nakon prijema stvari oduzetih na osnovu naredbe za pretresanje, sud će zadržati predmete pod svojim nadzorom do konačne odluke, pa kako je riječ o predmetima koji su oduzeti na osnovu naredbe za pretresanja i bili čuvani u sudu, isti su kao što je to rekla i vještak B.V. D. nakon izvršenog vještačenja vraćeni sudu. 

Svjedok policijski službenik Z.S. je u svom iskazu naveo da je zaposlen u Policijskoj stanici Teslić na poslovima kriminalističkog policajca i da su u novembru mjesecu 2022. godine, na osnovu operativnih saznanja pronašli pored rijeke Velika Usora stabljike indijske konoplje koje su bile u blizini kuće M.S. Izvršili su uviđaj i izuzeli te stabljike, a djelo je išlo po nepoznatom učiniocu. Nakon toga dobili su saznanja da se kod M.S. okupljaju lica koja su sklona konzumiranju opojne droge i koja su im poznata od ranije. Na osnovu njihovih zapažanja, zatražili su od suda da izda naredbu za pretres porodične kuće i objekata koje koristi M.S. Nakon toga su istog kontrolisali i legitimisali i prilikom kontrole su pronašli oko 2 grama, a posle toga su išli u pretres gdje su pronašli ono što je konstatovano u Zapisniku o pretresanju. Sačinili su i službenu zabilješku i ostaje u cjelosti kod njenog sadržaja. Optuženi je u stanici pretresen i tada je kod optuženog nađen gore navedeni sadržaj. Uzimao je i izjavu od optuženog na zapisnik. Istog nije prije uzimanja izjave testirao na prisustvo opojnih droga niti je tražio od tužilaštva da se izvrši vještačenje. 

U nastavku postupka, a imajući u vidu primjedbu odbrane da predmetnim pretresanjima nisu prisustvovala dva punoljetna svjedoka, ponovo je saslušan svjedok Z.S. koji je naveo da su postupali po naredbi za pretresanje Osnovnog suda u Tesliću te su izvršili pretres lica, vozila i prostorija koje koristi M.S u naselju K. P., a koje se nalaze prije banjskog mosta kada se skrene na lijevu stranu. M.S je bio prisutan prilikom pretresa i istog poznaje. Sve što je u naredbi navedeno su ispoštovali i pretresu su prisustvovala dva punoljetna svjedoka, koje je obezbijedio neko od uniformisane policije. M. su pretresli u stanici i tu su takođe bila dva svjedoka, a nakon toga su otišli u pretres vozila i prostorija. Ti građani su bili prisutni u prostorijama u kojima se vrši pretres. Svjedok R.K. zv. K. radi u [...] i istog poznaje lično, a za drugog svjedoka misli da je iz K. ali istog lično ne poznaje. Prije otpočinjanja pretresa, imali su dobru saradnju sa M. i isti im je saopštio da ima bolesnog oca, koji ima velike metastaze raka, pa su samim tim prvo M. ponudili da nađe dva svjedoka koja njemu odgovaraju, da ne prave u kući veliku gužvu i galamu, zbog bolesnog oca, ali se M. složio da oni nađu svjedoke i oni su iste pronašli putem uniformisanih kolega. Za sva tri pretresa sačinjen je po Zapisnik i svi su potpisali zapisnike i svjedoci i osumnjičeni. Isti svjedoci su prisustvovali i pretresu lica i pretresu prostorija. Takođe isti su se potpisali i na potvrdi o oduzimanju predmeta tj. stvari koje su nađene i koje se dovode u vezu sa krivičnim djelima. On svjedoke nije vidio dok isti nisu došli u stanicu, a do kuće optuženog, svjedoci su prevezeni službenim vozilom, ali ne zna ko je isto vozio, jer on nije bio u tom vozilu. Kada su došli pred kuću, R. je bio u kući a drugi svjedok kod vozila koje se pretresalo. On je zapisnik sačinio i potpisao. Moguće je da je napravio tehničku grešku prilikom navođenja broja lične karte svjedoka R.K., jer je to ručno pisao, pa je moguće da u predzadnjem simbolu treba da stoji T a on je napisao 1. Svi zapisnici su potpisani od strane svjedoka i osumnjičenog i isti nisu imali primjedbi. Tom prilikom nisu samo pretresli prostoriju u kojoj je ležao M. bolesni otac, jer je isti imao metastazu raka, pa da mu ne bi pogoršali zdravstveno stanje. 


Iskaz svjedoka Z.S. sud je u cjelosti prihvatio i cijenio kao istinit i objektivan, jer svjedok svjedoči o činjenicama koje je neposredno utvrdio prilikom obavljanja službenih radnji, te je na osnovu istog utvrdio da su predmetna pretresanja izvršena u prisustvu dva punoljetna svjedoka i u skladu sa odredbama Zakona o krivičnom postupku Republike Srpske i tom prilikom je za svako pretresanje sačinjen Zapisnik koje su bez primjedbe potpisali svjedoci i optuženi, a takođe svjedoci i optuženi su se potpisali i na potvrdi o oduzimanju predmeta tj. predmetnih stvari koje su nađene prilikom pretresanja.

Svjedok M.K. je u svom iskazu naveo da ga tog dana nije niko od policijskih službenika pozvao da dođe u Policijsku stanicu Teslić, već je u istoj bio zbog nekih privatnih poslova. Kada je izašao iz Policije, neki policijski službenik ga je pozvao i pitao da bude svjedok. Ne može se sjetiti koji je to bio policijski službenik. Isti mu je rekao da ne mora biti svjedok ako neće i nije ga prisiljavao da to mora. Otišao je na sprat u Policijsku stanicu i tu je bio optuženi i još dva policajca u civilu. Kasnije je došao još neki čovjek, koji je imao oko 40 do 50 godina i isti je sjeo iza njega i bio tu u prostoriji. On je sjedio i slušao šta govore i policija je optuženog pretresla. Potpisivao je zapisnike i išao je do kuće optuženog sa policijskim kolima. Kuća se nalazi kada se lijevo skrene kod banjskog mosta i to je [..] Bio je ispred kuće, ali se ne može sjetiti da li je u istu ulazio. Zapisnik je potpisao pred kućom, ali se ne može sjtiti detalja. Prvi potpis na predočenim zapisnicima, lica, vozila i prostorija je njegov potpis. Bio je tu cijelo vrijeme dok je policija bila, ali ne zna koliko je to trajalo. Ne može se sjetiti da li je ulazio u kuću, jer je to bilo prije dvije godine. Ne može se sjetiti ko je još bio tu kao svjedok, niti da li su bili zajedno cijelo vrijeme. Misli  da je čovjek koji je zadnji došao i sjeo iza njega u Policijskoj stanici Teslić bio i u policijskom kolima kojim su išli do kuće optuženoga. U policiji su kod optuženog u cigarama nešto našli, a kod kuće se ne sjeća da li je šta uzeto od optuženog. Nikada posle toga nije razgovarao sa nekim iz Policijske stanice Teslić. 


Sud je u potpunosti prihvatio navode svjedoka M.K., smatrajući ih objektivnim, a njegovi navodi nisu dovedeni u pitanje drugim provedenim dokazima te na osnovu ovog iskaza sud zaključuje da su predmetna pretresanja izvršena u prisustvu dva punoljetna svjedoka i da je svjedok K. lično i bez primjedbe potpisao zapisnike o pretresanju i potvrdu o oduzimanju predmeta. 


Navode svjedoka Z.S. i M.K. potvrđuju i Zapisnik o pretresanju lica, PS Teslić broj 14-1/01-21/22 od 16.11.2022. godine, Zapisnik o pretresu vozila, PS Teslić broj 14-1/01-22/22 od 16.11.2022. godine, Zapisnik o pretresu stana-drugih prostorija, PS Teslić broj 14-1/01-23/22 od 16.11.2022. godine, Potvrda o privremenom oduzimanju predmeta na osnovu naredbe za pretresanje, PS Teslić broj 14-1/01-142/22 od 16.11.2022. godine.


Naime, na osnovu naredbe za pretresanje Osnovnog suda u Tesliću broj 87 0 K 039435 22 Kpp od 07.11.2022. godine, sud je utvrdio da je sudija za prethodni postupak ovog suda dana 07.11.2022. godine, a na Zahtjevu za izdavanje naredbe za pretresanje, Ministarstva unutrašnjih poslova, Policijske uprave Doboj, Policijske stanice Teslić broj: 14-1/01-230.2-242/22 od 07.11.2022. godine, izdala naredbu za pretresanje kuće, pomoćnih objekata i pokretnih stvari u njima, vlasništvo B.S., koje se nalaze u T., Ulica [...], opština T., a koju koristi i njegov sin M.S. sin B., rođen [...]. godine u D., nastanjen u T., Ulica [...] zatim lica M.S. sin B., rođen [...] godine u D., i drugih lica koja se zateknu u objektima u kojima se vrši pretres i vozila marke „P.”, reg. oznake [...], vl.B.S., JMBG [...] a koje koristi njegov sin M.S.

Na osnovu Zapisnika o pretresanju lica, PS Teslić broj 14-1/01-21/22 od 16.11.2022. godine, Zapisnika o pretresu vozila, PS Teslić broj 14-1/01-22/22 od 16.11.2022. godine i Zapisnika o pretresu stana-drugih prostorija, PS Teslić broj 14-1/01-23/22 od 16.11.2022. godine, sud je utvrdio da su policijski službenici postupajući po gore navedenoj naredbi ovog suda dana 16.11.2022. godine izvršili pretres u prisustvu dva punoljetna svjedoka i to M. K. i R.K., optuženog M.S i tom prilikom kod istog su pronašli zelenu biljnu materiju koja svojim izgledom asocira na opojnu drogu marihuanu bruto mase 2,1 gram, a o izvršenom pretresanju sačinjen je zapisnik koji su optuženi i prisutni svjedoci lično i bez primjedbe potpisali, zatim su izvršili pretresanje vozila u prisustvu gore navedenih svjedoka i optuženog kojom prilikom nisu pronađeni predmeti koji bi se trebali oduzeti i sačinjen je zapisnik koji su bez primjedbi potpisali optuženi i prisutna dva svjedoka, a takođe u prisustvu gore navedena dva svjedoka i optuženog izvršen je pretres prostorija koje koristi M.S i tom prilikom pronađeno je 5 pakovanja zelene biljne materije koja svojim izgledom asocira na opojnu drogu marihuanu, bruto mase 189,5 grama i pakovenje zelene materije koja asocira sjemenke Indijske konoplje ukupno 1.450 komada i o tom pretresanju je sačinje zapisnik koji su svjedoci M.K. i R.K. i optuženi, lično i bez primjedbi potpisali. 

Sud nije prihvatio iskaz svjedoka R.K. koji je naveo da ne zna optuženog, da ne zna gdje isti živi, da nije nikada bio u kući optuženog, da nije nikad policija pozvala da bude svjedok prlikom pretresanja kuće, da na pedočenim Zapisnicima o pretresanju stana, pretresanju lica i pretresanju vozila nije njegov potpis, da on te zapisnike nije potpisao i da ne zna ništa ni o kakvom pretresu, jer njegov iskaz nije u skladu sa iskazom   svjedoka Z.S. kao ni sa izvedenim materijalnim dokazima i to Zapisnikom o pretresanju lica, PS Teslić broj 14-1/01-21/22 od 16.11.2022. godine, Zapisnikom o pretresu vozila, PS Teslić broj 14-1/01-22/22 od 16.11.2022. godine, Zapisnikom o pretresu stana-drugih prostorija, PS Teslić broj 14-1/01-23/22 od 16.11.2022. godine i Potvrdom o privremenom oduzimanju predmeta na osnovu naredbe za pretresanje, PS Teslić broj 14-1/01-142/22 od 16.11.2022. godine, iz kojih je vidljivo da je navedenim pretresanjima prisustvovao i R.K. i da je zapisnike i potvrdu potpisao. Takođe i svjedok M.K. je potvrdio navode svjedoka S. da  je osim njega pretresanju prisustvovalo još jedno lice, a takođe iz spisa je vidljivo da je potpis na zapisnicima i potvrdi, identičan potpisu svjedoka R.K. na povratnici koju je lično potpisao prilikom preuzimanja poziva za glavni pretres.


Na osnovu potvrde o privremenom oduzimanju predmeta na osnovu naredbe za pretresanje, PS Teslić broj 14-1/01-142/22 od 16.11.2022. godine, sud je utvrdio da su gore navedeni predmeti pronađeni  prilikom pretresanja kod optuženog M.S i u prostorijama koje isti koristi privremeno oduzeti na osnovu naredbe za pretresanje i da je o tome sačinjena potvrda koju je optuženi lično i bez primjedbe potpisao.


O preduzetim radnjama policijski službenicu su sastavili Izvještaj o pretresu PS Teslić broj 14-1/01-230.2-242/22 od 17.11.2022. godine i isti dostavili sudu kao i pronađene predmete uz potvrdu o predaji predmeta PS Teslić broj 14-1/01-230.2-242/22 od 17.11.2022. godine, kako bi isti kog ovog suda bili deponovani i čuvani.


Na osnovu Potvrde o lišenju slobode PS Teslić broj 14-1/01-134/22 od 16.11.2022. godine, Prava lica lišenog slobode PS Teslić broj 14-1/01-134/22 od 16.11.2022. godine i Potvrde o otpustu lica lišenog slobode PS Teslić broj 14-1/01-134/22 od 16.11.2022. godine sud je utvrdio da je dana 16.11.2022. godine u 16,10 časova lišen slobode optuženi M.S. te je isti dana 16.11.2022. godine u 18,35 časova otpušten na slobodu. 

Navedene dokaze sud je cijenio kao objektivne i pribavljene u skladu sa zakonom.

Sud nije prihvatio prijedlog odbrane da se izvrši novo vještačenje putem Centra za forenzička ispitivanja, vještačenje i istraživanje Federalne uprave u Sarajevu sa zadatkom da se izvrši analiza biljne materije i da se utvrdi tačan procenat THC-a u biljnoj materiji koja je preostala nakon ovog vještačenja, a iz razloga što kod utvrđivanja ove činjenice je od značaja da li je uopšte dozvoljeno držati i uzgajati ovu materiju, jer odbrana optuženog nije pružila dokaze, da se radi o biljnoj materiji tj. sjemenkama, konoplje namijenjenoj u industrijske svrhe, u smislu odredbe člana 25. Zakona o sprečavanju i suzbijanju zloupotrebe opojnih droga i da optuženi ima odobrenje odnosno dozvolu Ministarstva spoljne trgovine i ekonomskih odnosa za uzgoj iste, niti takve tvrdnje imaju uporišta u na glavnom pretresu sprovedenim dokazima, tako da bi se po ocjeni suda predloženim vještačenjem u cilju utvrđivanja tačnog procenta psihoaktivne supstance, samo nepotrebno odugovlačio postupak, pogotovo kada se ima u vidu da je optuženi oglašen krivim, jer je neovlašteno posjedovao sjemenke tj. supstance za koje je znao da su namijenjene za proizvodnju opojnih droga. 

Dakle, optuženi na glavnom pretresu nije davao iskaz, a odbrana je isključivo prigovarala na zakonitost dokaza, a koji prigovori ne mogu po ocjeni suda dovesti u pitanje pravilnost i zakonitost utvrđenog činjeničnog stanja jer je, kao što je već rečeno, sud  nespornim utvrdio da su predmetnim pretresanjima prisustvovala dva punoljetna svjedoka i da su svjedoci kao i sam optuženi bez primjedbe potpisali zapisnike o pretresanjima i potvrdu o privremenom oduzimanju predmeta a takođe i sve ostale istražne radnje urađene su u skladu sa Zakonom o krivičnom postupku Republike Srpske. Prema tome dovodeći u međusobnu vezu iskaze svjedoka Z.S. i M.K. sa nalazom i mišljenjem vještaka B. V. D. i materijalnim dokazima (Nalazom i mišljenjem vještačenja biljnog materijala KTC Banja Luka po vještaku B.V.D. broj 06/2-1-233-119/23 od 25.05.2023. godine, Izvještajem o pretresu PS Teslić broj 14-1/01-230.2-242/22 od 17.11.2022. godine, Naredbom o pretresu Osnovnog suda u Tesliću broj 87 0 K 039435 22 Kpp od 07.11.2022. godine, Zapisnikom o pretresanju lica, PS Teslić broj 14-1/01-21/22 od 16.11.2022. godine, Zapisnikom o pretresu vozila, PS Teslić broj 14-1/01-22/22 od 16.11.2022. godine, Zapisnikom o pretresu stana-drugih prostorija, PS Teslić broj 14-1/01-23/22 od 16.11.2022. godine, Potvrdom o privremenom oduzimanju predmeta na osnovu naredbe za pretresanje, PS Teslić broj 14-1/01-142/22 od 16.11.2022. godine i Potvrdom o predaji predmeta PS Teslić broj 14-1/01-230.2-242/22 od 17.11.2022. godine) sud je na nesumnjiv način utvrdio da je optuženi M.S. dana 16.11.2022. godine, u T., u ulici [...] u stanu koji koristi za stanovanje, suprotno odredbama člana 4. i 19. Zakona o sprečavanju i suzbijanju zloupotrebe opojnih droga (Sl.glasnik BiH broj 8/06), iako je bio svjestan i znao da se radi o opojnoj drogi, biljnoj vrsti konoplja Cannabis sativa L, koja se nalazi na tabeli I - listi opojnih droga pod rednim brojem 13, na Listi psihotropnih supstanci pod rednim brojem 26, neovlašteno posjedovao 1450 sjemenki biljke konoplje Cannabis sativa L za koje zna da su namjenjene za proizvodnju opojne droge, a za koje je vještačenjem utvrđeno da sadrže psihotropnu supstancu tetrahidrokanabinol. 

Shodno navedenom, sud iz utvrđenog činjeničnog stanja koje je rezultat ocjene svih provedenih dokaza, nalazi da se u radnjama optuženog  stiču sva zakonska obilježja krivičnog djela neovlašćene proizvodnje i prometa opojnih droga iz člana 207. stav 6. Krivičnog zakonika Republike Srpske, jer navedeno krivično djelo čini, ko neovlašteno posjeduje supstance za koje zna da su namijenjene za proizvodnju opojnih droga, a optuženi je osim navedenih sjemenki  posjedovao i opojnu drogu pa ta činjenica kao i količina pronađenih sjemenki biljke konoplje (1450 komada), jasno ukazuje da je isti znao da se iz navedenih sjemenki može dobiti opojna droga i da navedene sjemenke nisu služile za uzgoj industrijske konoplje. Takođe, prema odredbi člana 4. Zakona o sprečavanju i suzbijanju zloupotrebe opojnih droga, zabranjen je uzgoj biljke iz koje se može dobiti opojna droga te proizvodnja, promet i posjedovanje opojne droge, psihotropne tvari i biljke iz koje se može dobiti opojna droga, osim pod uslovima i u svrhe propisane ovim Zakonom, tako da  se po ocjeni suda u radnjama optuženog stiču obilježja gore navedenog krivičnog djela, jer je optuženi neovlašteno posjedovao supstance za koje zna da su namjenjene za proizvodnju opojnih droga, a koje se nalaze na listi opojnih droga pod rednim brojem 13 i na popisu psihotropnih supstanci pod rednim brojem 26. a čiji je uzgoj zabranjen članom 19. Zakona o sprečavanju i suzbijanju zloupotrebe opojnih droga 

Sud je cijenio i psihički odnos optuženog prema izvršenom krivičnom djelu i našao da je on ovo djelo učinio sa umišljajnim oblikom vinosti i to sa direktnim umišljajem. Naime, optuženi je svjestan da su sjemenke biljke konoplje namjenjene za proizvodnju opojne droge i da nema ovlašetenje da iste posjeduje pa ipak iste neovlašteno posjeduje, čime pokazuje  i htijenje djela.
Obzirom da se u toku postupka nije pojavila nijedna okolnost koja bi dovela u sumnju uračunljivost optuženog sud ga je oglasio krivim zbog krivičnog djela neovlašćena proizvodnja i promet opojnih droga iz člana 207. stav 6. Krivičnog zakonika Republike Srpske.
Prilikom odlučivanja o krivičnoj sankciji sud je imao u vidu kaznu propisanu za učinjeno krivično djelo, stepen krivične odgovornosti optuženog, jačinu ugrožavanja zaštićenog dobra i nastupjelu posljedicu, pa je na strani optuženog  M.S. kao olakšavajuće okolnosti cijenio da je otac dvoje maloljetne djece, njegove porodične prilike i da je [...] dok od otežavajućih okolnosti sud nije našao ništa jer iako je iz izvoda iz kaznene evidencije PS Teslić broj 14-1/01-234.8-157/22 od 22.11.2022. godine izdatog na ime M.S vidljivo da je u istom evidentirano da je optuženi osuđivan [...]Cijeneći sve olakšavajuće okolnosti, a imajući u vidu prirodu i težinu krivičnog djela i ličnost učinioca, te porodične prilike optuženog sud je primjenom odredabe člana  53. i 54. stav 1 tačka 5. Kričnog zakonika  RS optuženom za učinjeno djelo izrekao kaznu zatvora u trajanju od 2 godine.  Izričući ovakvu sankciju sud nalazi da će se sa njom postići svrha kažnjavanja te da će i ova vrsta krivične sankcije dovoljno djelovati na optuženog da u buduće ne čini krivična djela.

Na osnovu člana 207. stav 8. Krivičnog zakonika Republike Srpske,  sud je od optuženog S. oduzeo 1450 sjemenki biljke konoplje Cannabis sativa L i odredio da se iste imaju uništiti, jer je njihovo oduzimanje obavezno.
Na osnovu člana 99. stav 4. Zakona o krivičnom postupku Republike Srpske sud je optuženog oslobodio obaveze plaćanja troškova krivičnog postupka, jer bi po ocjeni suda imajući u vidu imovno stanje optuženog i da je otac dvoje djece plaćanje istih ugrozilo njegovo izdržavanja i izdržavanje njegov porodice.
Nasuprot navedenom sud je optuženog  M.S. oslobodio od optužbe da je počinio krivično djelo neovlaštena proizvodnja i promet opojnih droga iz člana 207. stav 1. Krivičnog zakonika Republike Srpske.

Naime, na osnovu iskaza svjedoka Z.S. kao i nalaza i mišljenja vještaka B. V.D. sud je na nesumnjiv način  utvrdio i da su kod optuženog kritične prilike pronađeni grumen opojne droge „Cannabis sativa L“, mase 2,1 gram i 187,4 grama opojne droge „Cannabis sativa L“ upakovane u 5 pakovanja a za koje je vještačenjem utvrđeno da sadrže psihotropnu supstancu tetrahidrokanabinol, ali na osnovu na glavnom pretresu izvedenih dokaza sud nije mogao utvditi da je tu drogu optuženi držao radi prodaje kako mu se to optužnice stavlja na teret, jer to optužba niti jednim dokazom nije dokazala, jer nisu navedena lica kojima je navodno optuženi prodavao drogu, prilikom pretresanja nije nađena digitalna vaga, niti pronađena količina sama po sebi, ukazuje da ju je držao radi dalje prodaje, pa obzirom da postoji sumnja u odnosu na odlučne činjenice sud je iste smatrao neutvrđenim, te imajući u vidu član 3. stav 2. Zakona o krivičnom postupku postupio u skladu sa pravilom ''in dubio pro reo''  i usljed nedostatka dokaza optuženog S. na osnovu člana 298. tačka v). Zakona o krivičnom postupku Republike Srpske, oslobodio od optužbe za ovo djelo.

Na osnovu člana 207. stav 8. Krivičnog zakonika Republike Srpske  od optuženog M.S se oduzima opojna droga „Cannabis sativa L“, mase 2,1 gram i 187,4 grama opojne droge „Cannabis sativa L“ i  ista se ima uništiti, jer je njeno oduzimanje obavezno.


Na osnovu člana 100. stav 1. Zakona o krivičnom postupku Republike Srpske troškovi postupka padaju na teret budžetskih sredstava suda.


 Zapisničar,                                                                                                  Predsjednik vijeća,

        Lažetić Aleksandra                                                                                         Đuričić Dragana 
POUKA: Protiv ove presude može se izjaviti žalba Okružnom sudu u Doboju u roku od 15 dana od dana prijema prepisa iste. Žalba se podnosi putem ovog suda u dovoljnom broju primjeraka za sud i protivnu stranu.

